text: ক্যাপ্টেন খান হচ্ছে ২০১৮ সালে মুক্তিপ্রাপ্ত একটি বাংলাদেশী মারপিটধর্মী-নাট্য চলচ্চিত্র। চলচ্চিত্রটি পরিচালনা করেছেন ওয়াজেদ আলী সুমন এবং শাপলা মিডিয়ার ব্যানারে প্রযোজনা করেছেন সেলিম খান। চলচ্চিত্রটিতে প্রধান চরিত্রে অভিনয় করেছেন শাকিব খান, শবনম বুবলি, আশিষ বিদ্যার্থী ও মিশা সওদাগর। এটি ২০১৪ সালে ভারতীয় তামিল চলচ্চিত্র অভিনেতা সুরিয়া ও সামান্থা অভিনীত আনজানের অনানুষ্ঠানিক পুনঃনির্মাণ। চলচ্চিত্রটি ২০১৮ সালে ঈদুল ফিতর উপলক্ষে বাংলাদেশে মুক্তি পায়।
  
  অভিনয় 
   শাকিব খান - আসিফ / ক্যাপ্টেন খান
   শবনম বুবলি - রিয়া
   সম্রাট - জয়
   আশিষ বিদ্যার্থী - আব্দুর রহমান
   মিশা সওদাগর - ইব্রাহিম
   অমিত হাসান - আর.কে.
   বড়দা মিঠু
   শিবা শানু
   সাদেক বাচ্চু - জামাল
   ডন
  
  প্রযোজনা 
  ২০১৮ সালের ২৬ মার্চ বাংলাদেশ চলচ্চিত্র উন্নয়ন কর্পোরেশনে (এফডিসি) চলচ্চিত্রের মহরত অনুষ্ঠিত হয়। ২০১৮ সালের ৩০ জুলাই চলচ্চিত্রের শেষ অংশের দৃশ্য ধারণের কাজ শেষ হয়। এরপর, ৩১ জুলাই থেকে বিএফডিসিতে চলচ্চিত্রের কাঁচা পিরিত নামের আইটেম গানের দৃশ্য ধারণ করা হয়। ২০১৮ সালের ৬ থেকে ১১ আগস্ট পর্যন্ত থাইল্যান্ডের রাজধানী ব্যাংককে এটির দুটি প্রণয়ধর্মী গানের দৃশ ধারণ করা হয়।
  
  সঙ্গীত 
  
  চলচ্চিত্রটির সঙ্গীতায়োজন করেছেন শাহরিয়ার রাফাত এবং গানগুলোতে সুরারোপন করেছেন লিংকন, আকাশ সেন ও শাহরিয়ার রাফাত নিজে। চলচ্চিত্রের "মামা ম্যাও ম্যাও" শিরোনামের প্রথম গান গেয়েছেন নাকাশ আজিজ এবং গীত ও সুরারোপিত করেছেন লিংকন। গানটি ২০১৮ সালে ১৮ আগস্ট প্রচারণামূলক একক হিসাবে লাইভ টেকনোলজির ইউটিউব চ্যানেলে মুক্তি পায়। ২০১৮ সালের ২১ আগস্ট মুক্তি পায় এটির শিরোনাম সঙ্গীত, যা দ্বৈতভাবে গেয়েছেন শাহরিয়ার রাফাত ও আয়েশা মৌসুমী। গানটির গীত রচনা সুদীপ কুমার দ্বীপ এবং সুরারোপন করেছেন শাহরিয়ার রাফাত নিজে। ২০১৮ সালে ২২ আগস্ট মুক্তি পায় "এমন করে কেন তাকাও" শিরোনামের তৃতীয় গান, যা দ্বৈতভাবে গেয়েছেন কোনাল ও শাহরিয়ার রাফাত। গানটির গীত রচনা করেছেন সুদীপ কুমার দ্বীপ এবং সুর করেছেন শাহরিয়ার রাফাত। এছাড়াও একইদিন মুক্তি পায় "কাঁচা পিরিত" শিরোনামের এটির চতুর্থ ও শেষ গান, গেয়েছেন তৃষা চ্যাটার্জি ও আকাশ সেন। গানটি লিখেছেন প্রিয় চট্টোপাধ্যায় এবং সুর করেছেন আকাশ সেন নিজে। চলচ্চিত্রটির সবগুলো গানই লাইভ টেকনোলজির ইউটিউব চ্যানেলে মুক্তি পায়।
  
  বাজারজাতকরণ ও মুক্তি 
  ২০১৮ সালের ১২ আগস্ট শাপলা মিডিয়ার ফেইসবুক পাতায় চলচ্চিত্রটির ফার্স্ট লুক পোস্টার প্রকাশ করা হয়। ২০১৮ সালের ১৬ আগস্ট লাইভ টেকনোলজির ইউটিউব চ্যানেলে চলচ্চিত্রের ফার্স্ট লুক টিজার মুক্তি পায়।
  
  প্রচারণা 
  ২০১৮ সালের ২৪ আগস্ট চলচ্চিত্রটির প্রচারণায় এশিয়ান টিভিতে সেলিব্রিটি ক্যাফে নামে একটি অনুষ্ঠানে অংশগ্রহণ করেন এর প্রধান অভিনেতা শাকিব খান ও শবনম বুবলি।
  
  মুক্তি 
  চলচ্চিত্রটি ২০১৮ সালের ২২ আগস্ট ঈদুল আজহা উপলক্ষে বাংলাদেশের ১৭৮ প্রেক্ষাগৃহে মুক্তি পায়।
  
  তথ্যসূত্র
  
  বহিঃসংযোগ
  
  বিষয়শ্রেণী:২০১৮-এর চলচ্চিত্র
  বিষয়শ্রেণী:বাংলাদেশী চলচ্চিত্র
  বিষয়শ্রেণী:শাপলা মিডিয়া'র চলচ্চিত্র
  বিষয়শ্রেণী:২০১০-এর দশকের বাংলা ভাষার চলচ্চিত্র
title: ক্যাপ্টেন খান (চলচ্চিত্র)